লোপামুদ্রা বন্দ্যোপাধ্যায় কবিতা মিলনসাগর Lopamudra Bandyopadhyay Poetry MILANSAGAR
কবি লোপামুদ্রা বন্দ্যোপাধ্যায় -  জন্ম গ্রহণ করেন অবিভক্ত বাংলার বরিশাল জেলার শোলোক
গ্রামে। স্বামী জীতেন্দ্রলাল বন্দ্যোপাধ্যায়ের আদি নিবাস ছিল বরিশালেরই ঝালোকাঠি গ্রামে। তিনি ছিলেন
ডাক বিভাগে, কলকাতার জি.পি.ও.-তে কর্মরত।
কবি নচিকেতা ভরদ্বাজ তাঁর ছোট ভাই ছিলেন। কবি দীপ্তি বন্দ্যোপাধ্যায় তাঁর কন্যা।
সাগরের মাঝে ঝিনুকের পেটে মুক্তো যেমন লুকিয়ে থাকে --- তাকে লোকে পেল কি না, জানল কি না, চিনল
কি না --- কিছুতেই তার কিছু আসে যায় না। সে থাকে তার স্বমহিমায়, সগৌরবে। পৃথিবীর কোন উত্থান-
পতনে তার কিছু যায় আসে না। কিন্তু যেদিন সে কোনও জহুরীর হাতে আসে, তখন তার মূল্য বোঝে
পৃথিবীর লোক। কিন্তু সেই মর্যাদার তার নিজের কোনও প্রয়োজনই হয়তো নেই। এমনই এক মানুষ ছিলেন
লোপামুদ্রা বন্দ্যোপাধ্যায়।
মা অন্নপূর্ণার মত তাঁরও . . .
গোত্রের প্রধান পিতা মুখবংশজাত।
পরমকুলীন স্বামী বন্দ্যবংশখ্যাত॥ (রায়গুণাকর ভারতচন্দ্র, অন্নদামঙ্গল কাব্য)
তাঁর, স্কুল কলেজের তথাকথিত শিক্ষাগত যোগ্যতার ছাপ ছিল না। কিন্তু একাধারে তিনি ছিলেন শিল্প ও
সাহিত্যের অনির্বচনীয় আধার। পাড়ার লোকের কাছে তিনি ছিলেন “মুশকিল আসান”!
ফ্লোরেন্স নাইটেঙ্গেলের জীবন্ত প্রতিমূর্তি ছিলেন তিনি! উনোন তৈরী থেকে দুর্গা প্রতিমা গড়া --- সব কাজই
তিনি করতেন অতি সহজেই।
তাঁর লেখা ছড়া, কবিতা, দেখা যেত ছেঁড়া কাগজের পাতায় --- এদিকে ওদিকে --- অনেক লেখাই গেছে
হারিয়ে। না লিখে, না এঁকেও থাকতে পারতেন না তিনি। তাঁর হারিয়ে না যাওয়া অমূল্য সম্পদের মধ্যে দু-
চারটে এখনও তাঁর সৃষ্টিশক্তির সাক্ষ্য বহন করছে।
১৯৫২ সালে একান্তভাবেই এই সামান্য গৃহবধূ, তাঁর ছেলে মেয়েদের নিয়ে তৈরী করেছিলেন এক পারিবারিক
পত্রিকা--- নাম “কাকলী” অর্থাৎ পাখীদের কলতান। তিনি হয়ত ভেবেছিলেন তাঁর কূলার পাখীরা অনেক বড়
হবে।  দেশ বিদেশে  ছড়িয়ে যাবে তাদের কাকলী।  বিভিন্ন পাখীর নামে নামকরণ করেছিলেন তাঁর
সন্তানদের।
কবির পুত্রবধূ  ডঃ অদিতি বন্দ্যোপাধ্যায় যত্ন করে রেখে দিয়েছিলেন, কবির সাধের পত্রিকা “কাকলী”-র
পাতা থেকে, তাঁর রচিত কিছু ছড়া ও কবিতা। তিনিই আমাদের হাতে তুলে দিয়েছেন, কবি লোপামুদ্রা
বন্দ্যোপাধ্যায়ের কবিতা, সর্বসাধারণের সামনে তুলে ধরতে।
আমরা মিলনসাগরে  ডঃ অদিতি বন্দ্যোপাধ্যায়ের কাছে কৃতজ্ঞ, আমাদের এই দায়িত্ব দেবার জন্য এবং
আমাদের এই পরিচিতিটি লিখে পাঠানোর জন্য।
কবি লোপামুদ্রা বন্দ্যোপাধ্যায়ের মূল পাতায় যেতে এখানে ক্লিক করুন।
উত্সঃ - ডঃ অদিতি মুখোপাধ্যায়ের ব্যক্তিগত সংগ্রহের কবিতা।
আমাদের ই-মেল - srimilansengupta@yahoo.co.in
এই পাতার প্রকাশ - ২৮.০২.২০১২
...